汪莘
梧竹亭
人家有园种花柳，君家有园种梧竹。
花柳只引蜂蝶来，梧竹能招鸾凤宿。
昨君饮我池上亭，亭边梧竹深冥冥。
锼风镂月已足玩，滴雪洒雪尤堪听。
君不见梧君昔在岐上，开花与凤作屏障。
又不见竹君昔在渭水阳。结实与凤弃糇粮。
岐山渭水地差远，颇觉老凤劳往返。
成周已去汉唐空，梧亦无根竹无本。
君家甲第连朱扉，碧梧翠竹相因依。
千年老凤叹何在，一旦下集增光辉。
梧君竹君喜相遇，凤兮凤兮君且住。
老凤回头谢二君，吾方高举青天去。